**DELEĢĒŠANAS LĪGUMS**

*Par atskurbināšanas pakalpojuma sniegšanu*

*Līguma datums ir pēdējā pievienotā droša elektroniskā*

*paraksta un tā laika zīmoga datums*

**Kuldīgas novada pašvaldība**, reģ. Nr. 90000035590 (turpmāk – Pašvaldība), Kuldīgas novada domes priekšsēdētājas **Ineses Astaševskas** personā, kura rīkojas, pamatojoties uz Pašvaldību likumu un Pasūtītāja nolikumu, no vienas puses, un

**biedrība “Latvijas Samariešu apvienība”**, reģistrācijas Nr. 40008001803 (turpmāk – Pilnvarotā persona), tās valdes locekļa **Andra Bērziņa** personā, kurš rīkojas saskaņā ar statūtiem, no otras puses, abas kopā turpmāk saukti Puses, atsevišķi – Puse,

**ņemot vērā to, ka:**

* saskaņā ar Pašvaldību likuma 4. panta pirmās daļas 21. punktu viena no pašvaldības autonomajām funkcijām ir nodrošināt atskurbināšanas pakalpojumu pieejamību;
* atbilstoši Pašvaldību likuma Pārejas noteikumu 2. punktam atskurbināšanas pakalpojumu pieejamība pašvaldībām jānodrošina, sākot ar 01.01.2024.;
* Pašvaldību likuma 4. panta otrajā daļā ir noteikts, ka pašvaldība autonomās funkcijas pilda atbilstoši ārējiem normatīvajiem aktiem un noslēgtajiem publisko tiesību līgumiem, savukārt trešā un ceturtā daļa nosaka, ka autonomo funkciju izpildi atbilstoši savai kompetencei organizē un par to atbild pašvaldība, un, ka autonomo funkciju izpildi finansē no pašvaldības budžeta, ja likumā nav noteikts citādi;
* Pašvaldību likuma 7. pants nosaka, ka saskaņā ar Valsts pārvaldes iekārtas likumu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai. Pārvaldes uzdevuma deleģēšanas kārtību, veidus un ierobežojumus nosaka [Valsts pārvaldes iekārtas likums](https://likumi.lv/ta/id/63545-valsts-parvaldes-iekartas-likums). Saskaņā ar Valsts pārvaldes iekārtas likuma 40. panta pirmo un otro daļu, privātpersonai pārvaldes uzdevumu var deleģēt ar līgumu, ja tas paredzēts ārējā normatīvajā aktā, ievērojot šā likuma 41. panta otrās un trešās daļas noteikumus, un pārvaldes uzdevumu var deleģēt vienīgi tad, ja pilnvarotā persona attiecīgo uzdevumu var veikt efektīvāk;

**nolūkā** nodrošināt personas veselības un dzīvības aizsardzību no pārmērīgas alkohola un citu apreibinošu vielu lietošanas radītā apdraudējuma, kā arī sabiedrisko drošību un kārtību, personas, kuras alkohola, narkotisko, psihotropo vai toksisko vielu lietošanas rezultātā zaudējušas spēju patstāvīgi pārvietoties vai orientēties vai var nodarīt kaitējumu apkārtējiem vai pašas sev, nogādāt iestādē, kas sniedz atskurbināšanas pakalpojumus,

**pamatojoties uz** Valsts pārvaldes iekārtas likuma 40. panta pirmo un otro daļu, 41., 42., 46. pantu, Pašvaldību likuma 4. panta pirmās daļas 21. punktu, otro, trešo un ceturto daļu, 7. pantu, Pašvaldību likuma Pārejas noteikumu 2. punktu, Kuldīgas novada domes 21.12.2023. lēmumu (prot. Nr. 16. p. 49) “Par deleģēšanas līguma slēgšanu ar biedrību “Latvijas Samariešu apvienība””, Puses noslēdz šāda satura deleģēšanas līgumu (turpmāk – Līgums):

1. **Deleģētie pārvaldes uzdevumi, Pušu pienākumi un tiesības**
2. Pašvaldība deleģē Pilnvaroto personu un Pilnvarotā persona apņemas Līgumā noteiktajā kārtībā un apjomā izpildīt šādu Pašvaldības kompetencē ietilpstošu valsts pārvaldes uzdevumu, kas izriet no Pašvaldību likuma 4. panta pirmās daļas 21. punkta – sniegt atskurbināšanas pakalpojumu (turpmāk – Uzdevums).
3. Pašvaldība:
   1. Līgumā noteiktajā kārtībā Uzdevuma izpildei piešķir Pilnvarotajai personai finanšu līdzekļus;
   2. uzrauga un kontrolē Līguma izpildi, tajā skaitā ir tiesīga:
      1. rakstveidā, papildus jau Līgumā noteiktajiem pārskatiem un informācijai, pieprasīt no Pilnvarotās personas jebkāda veida informāciju, kas saistīta Uzdevuma pienācīgu izpildi, tai skaitā finanšu līdzekļu un citu resursu izlietojumu un to pamatotību;
      2. veikt auditu par Līguma ietvaros piešķirto finanšu līdzekļu izlietojuma atbilstību noteiktajiem mērķiem, informējot Pilnvaroto personu par audita veikšanu vismaz 24 stundas iepriekš;
      3. sniegt ieteikumus Pilnvarotajai personai Uzdevuma izpildes uzlabošanai;
      4. konstatējot Līguma nepienācīgu vai nolaidīgu izpildi vai normatīvo aktu pārkāpumus, dot norādījumus Pilnvarotajai personai, nosakot termiņu konstatēto Līguma vai normatīvo aktu pārkāpumu novēršanai.
4. Pilnvarotā persona:
   1. veic profesionālu un kvalitatīvu Līgumā noteiktā Uzdevuma izpildi, ievērojot šādu Uzdevuma izpildes kārtību:
      1. nodrošina Uzdevuma izpildi Pilnvarotās personas lietošanā esošajās telpās Fabrikas ielā 2A, Ventspilī (turpmāk – Telpas) un Uzdevuma ietvaros sniegtā atskurbināšanas pakalpojuma nepārtrauktību un pieejamību katru dienu 24 stundas diennaktī līdz 12 uz atskurbtuvi policijas nogādātām, pilngadīgām personām (6 vīriešiem un 6 sievietēm), kuras alkohola vai citu apreibinošu vielu ietekmes rezultātā zaudējušas spēju adekvāti rīkoties un reaģēt, kā rezultātā var nodarīt kaitējumu sev vai apkārtējiem, un kurām nav nepieciešama neatliekamā medicīniskā palīdzība;
      2. nodrošina Ministru kabineta 08.09.2020. noteikumos Nr. 570 “Higiēnas prasības personu atskurbināšanas pakalpojuma sniegšanai” ietverto higiēnas un citu prasību ievērošanu Telpās;
      3. nodrošina atskurbināšanai pakļauto personu pieņemšanu, ierakstu veikšanu nodošanas – pieņemšanas aktā, novietošanu uz matrača, reģistrāciju reģistrācijas žurnālā (norādot vismaz personas vārdu uzvārdu, dzīvesvietu, atskurbināšanas pakalpojuma sniegšanas laiku, personīgo mantu aprakstu) un ar šo personu saistītās informācijas saglabāšanu, ievērojot personas datu aizsardzības prasības;
      4. nodrošina atskurbināšanai pakļautajām personām dzeramā ūdens pieejamību, personīgo mantu saglabāšanu, iespēju izmantot tualetes, dušas telpas un uzturēties Telpās līdz atskurbšanai, bet ne ilgāk par 12 stundām (uzturēšanās ilgumu nepieciešamības gadījumā pagarinot), kā arī iespēju personai labprātīgi atstāt Telpas, ja persona uz to uzstāj;
      5. nodrošina atbilstošu personālu, kas veic Telpās ievietoto personu pastāvīgu uzraudzīšanu, seko to drošībai, nepieciešamības gadījumā īsteno pirmās palīdzības sniegšanas pasākumus un veic operatīvo dienestu izsaukšanu;
   2. saņemot Pašvaldības finansējumu, nodrošina tā nodalītu grāmatvedības uzskaiti un izlietošanu;
   3. nodrošina Pašvaldības pilnvarotajām personām pieeju visiem ar Līgumu saistītajiem dokumentiem, tai skaitā, finanšu informācijai audita veikšanas nolūkā;
   4. Pašvaldības noteiktajā termiņā un kārtībā sniedz atbildes uz Pašvaldības pieprasījumiem, kā arī ievēro Pašvaldības ieteikumus Uzdevuma izpildes uzlabošanai;
   5. Uzdevuma izpildē sadarbojas ar Pašvaldību un tās iestādēm, kā arī citām valsts un pašvaldības institūcijām.
5. **Finanšu un citu resursu piešķiršanas nosacījumi un savstarpējo norēķinu kārtība**
6. Pilnvarotai personai deleģēto Uzdevumu izpilde tiek finansēta dotācijas veidā no Pašvaldības ikgadējā budžetā šim mērķim paredzētajiem līdzekļiem. Ikmēneša norēķinus fiksēta maksājuma veidā ar Pilnvaroto personu veic, pamatojoties uz Pilnvarotās personas iesniegtu rēķinu, kam tiek pievienota Līguma 13.1. apakšpunktā minētā ikmēneša atskaite, pārskaitījumu veicot 10 (desmit) darbdienu laikā no informācijas saņemšanas dienas Pilnvarotās personas norādītajā norēķinu kontā.
7. Finansējuma apmērs tiek noteikts uz gadu (Pašvaldības finansējums Uzdevuma veikšanai Līguma 1. pielikumā). Ja Pilnvarotajai personai nepieciešams papildu finansējums Uzdevuma izpildei, Pilnvarotā persona Pašvaldībai var iesniegt lūgumu piešķirt papildu finanšu līdzekļus vai citus resursus, klāt pievienojot nepieciešamības pamatojumu un aprēķinus. Pašvaldība izskata Pilnvarotās personas iesniegto lūgumu un lemj par finanšu līdzekļu vai citu resursu piešķiršanu, paredzot tos ikgadējā Pašvaldības budžetā, vai arī sniedzot pamatotu atteikumu.
8. Pašvaldība ne retāk kā reizi gadā veic pārbaudes par Pilnvarotajai personai piešķirtā finansējuma izlietojuma atbilstību piešķiršanas mērķiem. Ja piešķirtie finanšu līdzekļi pilnībā vai daļā nav izlietoti atbilstoši piešķiršanas mērķiem, Pilnvarotā persona viena mēneša laikā atmaksā Pašvaldības budžetā finanšu līdzekļus, kas nav izlietoti atbilstoši piešķiršanas mērķiem. Ja neatbilstoši piešķiršanas mērķim izlietoto finanšu līdzekļu atmaksa saimnieciskā gada ietvaros būtiski apdraud kvalitatīvu Uzdevumu izpildes nodrošināšanu, Pašvaldība ar Pilnvaroto personu var slēgt vienošanos par finanšu līdzekļu atmaksu 24 mēnešu laikā, bet ne vēlāk, kā līdz Līguma darbības termiņa beigām.
9. Gadījumā, ja Pašvaldības piešķirtais finansējums vai tā daļa netiek izlietota, tad atbilstoši tam, kā lēmusi Pašvaldība, Pilnvarotā persona atmaksā neizlietoto finansējumu Pašvaldības budžetā vai par neizlietotā finansējuma apmēru tiek samazināts nākamajā gadā piešķiramo finanšu līdzekļu apmērs.
10. **Pušu atbildība**
11. Pašvaldība atbild par tās funkcijas, kurā ietilpst Uzdevums, izpildi kopumā un no sava budžeta atlīdzina mantiskos zaudējumus un nemantisko kaitējumu trešajai personai.
12. Ja Uzdevuma izpildes ietvaros Pilnvarotās personas prettiesiskas darbības, bezdarbības vai nepienācīgas rīcības rezultātā tiek nodarīti zaudējumi trešajai personai un zaudējuma atlīdzinājuma prasījums vērsts pret Pašvaldību, Pilnvarotā persona Pašvaldībai zaudējumus atlīdzina regresa kārtībā.
13. Pilnvarotā persona ir atbildīga:
    1. par Uzdevuma kvalitatīvu izpildi atbilstoši Līguma nosacījumiem;
    2. piešķirtā Pašvaldības finansējuma atbilstošu izlietojumu, nodalītu grāmatvedības uzskaiti un pārskatu iesniegšanu Līgumā noteiktajā kārtībā;
    3. par savlaicīgu, bet ne vēlāk kā 10 (desmit) dienu laikā, Pašvaldības informēšanu par gadījumiem vai apstākļiem, kas var ietekmēt vai ietekmē Līguma izpildi, kā arī par nepieciešamajām darbībām šādu risku novēršanai vai samazināšanai;
    4. par savlaicīgas informācijas sniegšanu uz Pašvaldības pieprasījumiem saistībā ar Uzdevuma izpildi;
    5. par kompetento institūciju konstatētajiem normatīvo aktu pārkāpumiem Uzdevuma izpildē.
14. **Pilnvarotās personas darbības uzraudzība**
15. Pilnvarotā persona attiecībā uz Līgumā noteiktā Uzdevuma izpildi atrodas Pašvaldības pārraudzībā.
16. Pilnvarotajai personai ir pienākums ievērot Pašvaldības dotos norādījumus prettiesiskas bezdarbības gadījumā un pieņemt lēmumu attiecībā uz tiem, kā arī atbilstoši Pilnvarotās personas budžeta iespējām ievērot Pašvaldības sniegtos ieteikumus, kas vērsti uz Uzdevuma kvalitatīvas izpildes nodrošināšanu.
17. **Pārskatu un ziņojumu sniegšanas kārtība un deleģēto pārvaldes uzdevumu izpildes kvalitātes novērtējuma kritēriji**
18. Pilnvarotā persona iesniedz Pašvaldībai šādus pārskatus:
    1. sākot ar 2024. gada februāri, katru mēnesi līdz mēneša 5.datumam, iesniedz ikmēneša atskaites, pēc Līgumā pievienotās veidlapas (2. pielikums) par Līgumā noteiktā Uzdevuma izpildi;
    2. ne vēlāk, kā 15 (piecpadsmit) dienu laikā pēc saimnieciskā gada beigām – gada pārskatu par Līguma izpildi.
19. Līguma 13.2. apakšpunktā minētajā pārskatā Pilnvarotā persona iekļauj informāciju par kopējo personu skaitu, kuras Uzdevuma ietvaros saņēmušas Pilnvarotās personas sniegtos pakalpojumus, pakalpojumu nodrošināšanā iesaistīto personālu, kopējo Pašvaldības piešķirtā finansējuma apjomu par Uzdevuma izpildi un informāciju par finansējuma izlietojumu, kā arī jebkuru citu informāciju, kuru Pilnvarotā persona uzskata par nepieciešamu.
20. Uzdevuma izpildes kvalitāti Pašvaldība vērtē pēc šādiem kritērijiem:
    1. Uzdevuma izpilde atbilstoši Līguma 3.1. apakšpunktā noteiktajām prasībām;
    2. Uzdevuma izpildes darba process (savlaicīgu pārskatu u.c. pieprasītās informācijas iesniegšana – saturs, iesniegšanas termiņš);
    3. saņemto pamatoto sūdzību skaits attiecībā uz Uzdevuma izpildi.
21. Pilnvarotās personas darbības rezultātus atbilstoši Līguma 15. punktam Pašvaldība izvērtē ne retāk kā reizi gadā.
22. **Līguma spēkā stāšanās un grozījumi**
23. Līgums stājas spēkā **2024. gada 1. janvārī un ir spēkā līdz 2028. gada 24. martam**.
24. Visus strīdus un domstarpības, kas rodas Līguma izpildes laikā, Puses risina pārrunu ceļā, savstarpēji vienojoties, vai arī, ja nav iespējams vienoties, vēršoties tiesā pēc Pašvaldības juridiskās adreses.
25. Visi Līguma grozījumi ir neatņemama Līguma sastāvdaļa un stājas spēkā ar parakstīšanas brīdi, ja Līguma grozījumos nav noteikts citādi.
26. Puses ir tiesīgas izbeigt Līgumu pirms noteiktā termiņa, savstarpēji vienojoties un parakstot vienošanos par Līguma izbeigšanu.
27. Puse var vienpusēji izbeigt Līgumu pirms termiņa, rakstveidā brīdinot otru Pusi vismaz trīs mēnešus iepriekš.
28. Puse var vienpusēji izbeigt Līgumu, neievērojot Līguma 21. punktā minēto brīdinājuma termiņu, ja:
    1. otra Puse rupji pārkāpj Līguma noteikumus;
    2. pastāv svarīgs iemesls, kas neļauj turpināt Līguma attiecības, tai skaitā, ja vairs nepastāv tā noslēgšanas pamatnoteikumi vai speciālie deleģēšanas nosacījumi saskaņā ar Valsts pārvaldes iekārtas likuma noteikumiem.
29. Līguma pirmstermiņa izbeigšanās gadījumā, ja Pilnvarotā persona rupji pārkāpusi Līguma noteikumus, Pilnvarotajai personai ir pienākums atmaksāt finansējumu, kas nav izlietots atbilstoši Līgumam saskaņā ar Pašvaldības izrakstītu rēķinu 10 (desmit) darbdienu laikā no rēķina saņemšanas dienas.
30. **Citi noteikumi**
31. Visus strīdus un domstarpības, kas rodas Līguma izpildes laikā, kā arī sakarā ar Līguma izbeigšanu, Puses risina savstarpējo sarunu ceļā. Strīdi un domstarpības, par kurām nav panākta vienošanās sarunu ceļā, tiek izskatīti normatīvajos aktos noteiktajā kārtībā.
32. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos noteikumos. Šādā gadījumā Pusēm ir pienākums piemērot Līgumu atbilstoši spēkā esošajiem normatīvajiem aktiem.
33. Līgums sagatavots latviešu valodā un parakstīts elektroniska dokumenta veidā.
34. Līgumam pievienoti šādi pielikumi, kas ir Līguma neatņemama sastāvdaļa:
    1. 1. pielikums – Pašvaldības finansējums deleģētā uzdevuma veikšanai;
    2. 2. pielikums – Atskaite par sniegtajiem atskurbināšanas pakalpojumiem.
35. **Pušu rekvizīti un paraksti:**

|  |  |
| --- | --- |
| **Pašvaldība**  **Kuldīgas novada pašvaldība**  reģ. Nr. 90000035590  Juridiskā adrese: Baznīcas iela 1, Kuldīga,  Kuldīgas novads, LV-3301    *Paraksts\** Inese Astaševska | **Pilnvarotā persona**  Biedrība “Latvijas Samariešu apvienība”  Reģ. Nr. 40008001803  Juridiskā adrese: Katoļu iela 22,  Rīga, LV-1003;  Faktiskā adrese: Fabrikas iela 2A  Ventspils, LV-3620  tālr. 29242453, 29404421  *Paraksts\** Andris Bērziņš |

\*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU